Softcatalà tanca el 2013 amb 590.795 baixades de programari en català i 21 milions de pàgines vistes
Softcatalà tanca el 2013 amb 590.795 baixades de programari en català i 21 milions de pàgines vistes

Com hem fet en els darrers anys, un cop acabat el 2013 volem fer el balanç del lloc web de Softcatalà durant l'any passat i compartir-lo amb tota la nostra comunitat d'usuaris. Totes les dades que us comentem a continuació, i moltes més, les trobareu a la pàgina pública d'estadístiques de Softcatalà i s'han obtingut a partir de les dades que ens proporciona el servei d'audiències Google Analytics.

# Baixades de programes

590.795 baixades de programari en català

Una de les dades que volem ressaltar, pel seu gran impacte, són les baixades de programari en català: al llarg del 2013 s'han baixat 590.795 còpies de programes en català des del nostre lloc web. Softcatalà ha estat treballant conjuntament amb diverses comunitats, com la del LibreOffice, per tal que les versions en català es puguin baixar des dels seus respectius llocs web. També s'ha continuat treballant perquè les diferents versions en català estiguin disponibles a botigues en línia com Apple Store, Windows Store, etc.

Convé tenir en compte que cada vegada més programes, com per exemple el Firefox o el LibreOffice, s'actualitzen automàticament sense necessitat que l'usuari baixi la nova versió des del web. A més, el programari en català no es distribueix únicament des de Softcatalà. Per exemple, organitzacions com Mozilla, empreses com Google i Microsoft, les distribucions Linux o els mateixos usuaris distribueixen per la seva banda un nombre equivalent o superior de còpies de programari en català.

Els 10 programes amb més èxit a Softcatalà han estat els següents (indiquem entre parèntesis el total de baixades):

1\. [LibreOffice](https://www.softcatala.org/programes/libreoffice/) (91.249)

2\. [Catalanitzador de Softcatalà](http://catalanitzador.softcatala.org) (44.016)

3\. [Firefox](http://www.softcatala.org/wiki/Rebost:Firefox) (39.846)

4\. [Traductor Softcatalà](http://www.softcatala.org/wiki/Rebost:Traductor_Softcatal%C3%A0) (30.413)

5\. [GIMP](http://www.softcatala.org/wiki/Rebost:GIMP) (28.150)

6\. [Adobe Reader](http://www.softcatala.org/wiki/Rebost:Adobe_Reader) (26.530)

7\. [Avast! Free Antivirus](http://www.softcatala.org/wiki/Rebost:Avast%21_Free_Antivirus) (20.736)

8\. [WinRAR](http://www.softcatala.org/wiki/Rebost:WinRAR) (19.769)

9\. [VLC media player](http://www.softcatala.org/wiki/Rebost:VLC_media_player) (17.972)

10\. [Corrector ortogràfic de català (general) per al LibreOffice i l'Apache OpenOffice](http://www.softcatala.org/wiki/Rebost:Corrector_ortogr%C3%A0fic_de_catal%C3%A0_%28general%29_per_al_LibreOffice_i_l%27Apache_OpenOffice) (17441)

El LibreOffice, l'eina ofimàtica lliure i gratuïta, continua essent el programari amb més acceptació i demostra la seva validesa com a eina de treball diària.

El Catalanitzador, l'aposta de Softcatalà per simplificar la catalanització d'equips amb el Windows, se situa en segon lloc. A través del Catalanitzador, que al seu torn baixa altres paquets d'idioma, s'han realitzat 78.378 baixades, que representa el 13% de les baixades totals de Softcatalà.

397.898 visitants únics mensuals

Durant el 2013 el web de Softcatalà ha rebut, de mitjana, 397.898 visitants únics al mes (4.774.785 anuals). Aquests visitants han fet una mitjana de 1.209.776 visites mensuals (14.517.313 anuals) i han visualitzat 2.008.502 pàgines cada mes (21.601.309 anuals).

Les parts del lloc web de Softcatalà que han tingut més èxit han estat les eines lingüístiques: el traductor amb un 50.87% de visites i el corrector web un 25,62%. La resta de visites corresponen al Rebost, el directori de programari en català i pàgines de projectes. Aquestes estadístiques només tenen el compte els serveis de www.softcatala.org, és a dir, no inclouen els llocs webs del Catalanitzador, Softvalencià o altres iniciatives en altres webs.

# Eines lingüístiques

##  Traductor 

El [traductor](http://www.softcatala.org/traductor) és el servei més usat de Softcatalà. Accessible des del web de Softcatalà, Softvalencià i les aplicacions d'Android i iOS. L'any 2013 van realitzar-se 36.528.341 traduccions. Principalment foren traduccions de castellà a català, 26.050.891 a variant general i 2.084.506 en variant valenciana, seguides de les traduccions de català a castellà, 7.075.168.

##  Corrector 

El [corrector ortogràfic i gramatical](http://www.softcatala.org/corrector) també és un servei de Softcatalà que ha tingut un gran èxit. Enguany s'han afegit funcionalitats avançades al motor de correcció que permeten fer una correcció contextual, gramatical i d'estil. De setembre a desembre del 2013 s'han realitzat 4.800.000 correccions amb el nou motor.

#  Catalanitzador

25.984 usuaris del Catalanitzador durant 2013 i 67.700 acumulats

El [Catalanitzador de Softcatalà](http://catalanitzador.softcatala.org) és una iniciativa per simplificar la catalanització de sistemes Windows i Mac OSX. Durant l'any 2013 la web del Catalanitzador va rebre 44.054 visites. Durant aquest període, 25.984 usuaris van instal·lar el Catalanitzador als usuaris. 90.6% dels usuaris van utilitzar Windows i 9.33% OS X. Des que es va llançar la iniciativa al març del 2012, un total de 67.700 usuaris han catalanitzat el seu ordinador.

# Noves plataformes

Firefox OS disponible en català, amb teclat i diccionari predictiu lliure en català

Softcatalà treballa per a què el català es trobi disponible en tots els sistemes operatius, incloent-ne les noves plataformes mòbils. Amb aquest objectiu, durant l'any 2013, s'ha assolit la traducció del nou sistema operatiu Firefox OS per a dispositius mòbils, disponible completament en català, juntament amb el diccionari predictiu i teclats adaptats a la nostra llengua.

# Agraïments

Des de Softcatalà volem agrair la confiança que els centenars de milers d'usuaris dipositen en nosaltres. Així mateix, volem fer arribar el nostre agraïment a les associacions, empreses i institucions públiques que, mitjançant la seva infraestructura, permeten la baixada de programari en català al qual enllacem des del nostre web.

# Quant a Softcatalà

Softcatalà és una associació sense afany de lucre que treballa per a la difusió de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació, podeu consultar-ne el lloc web a <http://www.softcatala.org>
